Document ID: 31992R0601

Tarybos reglamentas (EEB) Nr. 601/92
1992 m. kovo 2 d.
dėl išankstinės tam tikrų tekstilės gaminių, kurių kilmės šalis yra Albanija, Estijos Respublika, Latvijos Respublika ir Lietuvos Respublika, įvežimo priežiūros sistemos įdiegimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi Bendrija ir jos valstybės narės 1991 m. rugpjūčio 27 d. neeiliniame ministrų susitikime Briuselyje pagal Europos politinio bendradarbiavimo nuostatas patvirtino savo ketinimus užmegzti diplomatinius santykius su Estijos, Latvijos ir Lietuvos Respublikomis (toliau - "Pabaltijo Respublikos") ir akcentavo savo įsipareigojimą remti šių valstybių ekonominę ir politinę plėtrą; kadangi 1991 m. birželio 3 d. Bendrijos susitarimas su Sovietų Socialistinėmis Respublikomis dėl prekybos tekstilės gaminiais [1] jau nebetaikomas tekstilės gaminiams iš šių trijų šalių;
kadangi pagal 1991 m. rugsėjo 23 d. Tarybos įgaliojimą dėl derybų dėl Bendrijos susitarimo dėl prekybos ir bendradarbiavimo su Albanija, Bendrija su šia šalimi taip pat tikisi galutinai sudaryti susitarimą dėl prekybos tekstilės gaminiais;
kadangi, kol bus pasirašytas dvišalis susitarimas dėl prekybos tekstilės produktais su Albanija ir Pabaltijo Respublikomis, turėtų būti numatytos nuostatos dėl išankstinės tokių gaminių importo priežiūros įskaitant gaminius, skirtus ekonominio laikino išvežimo perdirbti operacijoms; kadangi šiuo atveju tokių gaminių išleidimui į laisvą apyvartą reikalingas standartizuotas importo dokumentas; kadangi šį dokumentą gavusios importuotojo deklaraciją ar prašymą per tam tikrą laikotarpį išduoda valstybių narių valdžios institucijos; kadangi šis importo dokumentas gali būti naudojamas tik kol bus pakeistas importo režimas;
kadangi išankstinės priežiūros sistema, nustatoma šiame reglamente, neturi įtakos 1982 m. birželio 30 d. Tarybos reglamento (EEB) Nr. 1765/82 dėl bendrųjų importo iš trečiųjų šalių taisyklių [2] nei 1982 m. lapkričio 14 d.Tarybos reglamento (EEB) Nr. 3420/83 dėl importo režimo gaminiams iš trečiųjų šalių, kurios neliberalizuotos Bendrijos lygiu, nuostatoms [3];
kadangi iš šių šalių pagal importo režimą importuojamų tekstilės gaminių kilmės nustatymas ir kilmės kontrolės tvarka turi atitikti galiojančias Bendrijos taisykles;
kadangi Bendrija suinteresuota užtikrinti išsamų keitimąsi informacija tarp valstybių narių ir Komisijos dėl Komisijos vykdomos priežiūros,
PRIĖMĖ ŠĮ REGLAMENTĄ:
1 straipsnis
1. Šis reglamentas taikomas visiems 2 straipsnyje išvardytiems iš Albanijos ir Pabaltijo Respublikų įvežamiems gaminiams.
2. Šiame reglamente vartojama sąvoka "produkto kilmė" reiškia galiojančiose Bendrijos taisyklėse apibrėžtą sąvoką. Šių gaminių kilmė turi būti nustatyta kilmės sertifikatuose, kuriuos išduoda kompetentingos Albanijos ir Pabaltijo Respublikų valdžios institucijos, arba kitu atitinkamų Bendrijos taisyklių nustatytu būdu.
2 straipsnis
1. Išankstinė Bendrijos priežiūra, vykdoma pagal 3 straipsnio nuostatas, taikoma šio reglamento II priede išvardytiems gaminiams.
2. 1 dalis taip pat taikoma II priede išvardytiems produktams, kurie skirti laikino išvežimo perdirbti operacijoms pagal atitinkamas galiojančias Bendrijos taisykles.
3 straipsnis
1. Norint išleisti gaminius, kuriems taikoma Bendrijos priežiūros sistema, į laisvą apyvartą, būtina pateikti importo dokumentą. Šis dokumentas nemokamai išduodamas valstybėse narėse visam prašomam gaminių kiekiui ne vėliau kaip per penkias darbo dienas po to, kai bet kuris Bendrijos importuotojas pateikia prašymą pagal galiojančias nacionalinės teisės normas, nepaisant kurioje Bendrijos vietoje jis įsikūręs.
2. Importuotojo prašyme turi būti nurodoma:
a) importuotojo pavardė/pavadinimas ir adresas;
b) gaminio aprašymas nurodant:
- KN kodą,
- kilmės šalį;
c) numatoma pristatymo datą ir vietą.
3. Pagal 2 straipsnio nuostatas valstybės narės per pirmąsias 10 mėnesio dienų praneša Komisijai apie gaminių, kurių importui taikoma Komisijos priežiūra ir kuriems per paskutinįjį mėnesį buvo išduotas importo dokumentas, kiekius ir vertę. Ši informacija iš valstybių narių atitinkamai suskirstoma pagal gaminių kategorijas ir valstybes.
4. Valstybei narei pageidaujant ar jos pačios iniciatyva, Komisija, atsižvelgdama į produkto pobūdį ar į konkrečias aplinkybes, gali pakoreguoti siunčiamų pranešimų dažnumą.
5. Jei būtina, Komisija praneša valstybėms narėms apie į Bendriją įvežamų gaminių, kurie išvardyti I priede, tendencijas.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. kovo 2 d.

Labels: 3
18
1